KIRJALLINEN KYSYMYS E-0426/00 esittäjä(t): Bart Staes (Verts/ALE) neuvostolle. Kosovolaiset vangit Serbiassa.



Virallinen lehti nro 026 E , 26/01/2001 s. 0041 - 0042



KIRJALLINEN KYSYMYS E-0426/00 esittäjä(t): Bart Staes (Verts/ALE) neuvostolle (17. helmikuuta 2000) Aihe: Kosovolaiset vangit Serbiassa Albaanien maailmanliittoon kuuluvat kosovolaiset järjestivät Brysselissä 24. joulukuuta 1999 6. tammikuuta 2000 nälkälakon ja 5. tammikuuta 2000 mielenosoituksen Serbiassa vankina olevien kosovolaisten vapauttamiseksi. Näihin tapahtumiin liittyen yhteisen ulko- ja turvallisuuspolitiikan korkean edustajan avustaja ja Euroopan unionin puheenjohtajana toimiva Portugali ottivat kysymyksen esittäjän vastaan 5. tammikuuta 2000. Molemmat tahot ilmoittivat olevansa valmiita ottamaan kosovolaisia vankeja koskevan asiakirjan neuvoston 24.25. tammikuuta pidettävän kokouksen esityslistalle. Kokousasiakirjoista ilmenee kuitenkin, että neuvosto ei keskustellut asiasta. Voisiko neuvosto tämän johdosta vastata seuraaviin kysymyksiin: 1. Miten neuvosto aikoo toimia Euroopan parlamentin 16. syyskuuta 1999 antaman päätöslauselman johdosta, jossa puheenjohtajavaltiota pyydetään suoriin neuvotteluihin Serbian hallituksen kanssa kaikkien poliittisten vankien vapauttamiseksi? 2. Milloin neuvosto aikoo käsitellä Serbiassa vangittuina olevia Kosovon albaaneja koskevaa asiakirjaa? 3. Onko neuvosto valmis esittämään YK:n turvallisuusneuvostossa päätöslauselman ja tukemaan Serbiassa vangittuina olevien kosovolaisten vapauttamista? Mikä on syynä, jos neuvosto ei ole tähän valmis? 4. Onko neuvosto valmis ehdollistamaan Jugoslavian vastaisten sanktioiden lopettamisen ja Serbian osallistumisen Kaakkois-Euroopan vakaussopimuksen täytäntöönpanoon siihen, että albaanivankien ongelma ratkaistaan? Mikä on syynä, jos neuvosto ei ole tähän valmis? Vastaus (8. kesäkuuta 2000) Neuvosto on pannut merkille Euroopan parlamentin 16. syyskuuta 1999 antaman päätöslauselman, johon arvoisa parlamentin jäsen viittaa. Nykyisissä olosuhteissa neuvostolla ei ole edellytyksiä välittömiin yhteyksiin Serbian hallituksen kanssa eikä todennäköisesti voi vaikuttaa Serbiaan vankien vapauttamiseksi. Neuvosto on kuitenkin arvoisan parlamentin jäsenen tavoin vakavasti huolissaan Serbiassa edelleen vangittuina olevien kosovolaisten kohtalosta. Neuvosto tukee kansainvälisen yhteisön, muun muassa Punaisen ristin kansainvälisen komitean, kaikkia ponnisteluja poliittisten vankien vapauttamiseksi. Neuvosto suhtautuu myönteisesti Punaisen ristin kansainvälisen komitean jo saavuttamiin vapautuksiin. Neuvosto sopi 14. ja 15. helmikuuta pitämässään istunnossa jatkavansa yleistä politiikkaansa, jolla Milosevicia painostetaan mahdollisimman paljon. Neuvoston päätökseen lentokiellon keskeyttämisestä opposition esittämien pyyntöjen perusteella liittyi näin ollen voimassa olevien viisumirajoitusten vahvistaminen ja voimassa olevien talouspakotteiden tehostaminen. Neuvoston tulevaisuudessa mahdollisesti tekemä päätös pakotteiden poistamisesta riippuu monesta tekijästä, ja päätös voidaan tehdä ainoastaan kokonaistilanteen arvioinnin perusteella. Neuvosto pani merkille Kosovon siirtymäkauden neuvoston 23. helmikuuta esittämän vetoomuksen, jossa kehotetaan kansainvälistä yhteisöä, ja erityisesti YK:n turvallisuusneuvostoa, painostamaan mahdollisimman paljon Belgradin viranomaisia kaikkien lainvastaisesti Jugoslavian vankiloissa pidettyjen kosovolaisten vapauttamiseksi. Euroopan unionin jäsenvaltiot varmasti tukevat kaikkia YK:n aloitteita ongelman ratkaisemiseksi. Tässä yhteydessä neuvosto pani tarkoin merkille YK:n Kosovon väliaikaisen hallinnon johtajan Bernard Kouchnerin YK:n turvallisuusneuvostossa esittämän ehdotuksen nimittää erityisedustaja, joka käsittelisi tätä asiaa Belgradin viranomaisten kanssa. Neuvosto vakuuttaa arvoisalle parlamentin jäsenelle, että se aikoo edelleen seurata, edistytäänkö demokraattisten vapauksien ja vähemmistöjen oikeuksien kunnioittamisessa, kosovolaisten vankien kohtalo mukaan lukien, sillä tämä on yksi keskeisistä tekijöistä Jugoslavian liittotasavallan hallitukseen kohdistuvan pakotepolitiikan muuttumiselle. Neuvosto seuraa jatkuvasti alueen tilannetta ja Jugoslavian liittotasavallan suhteen noudattamaansa politiikkaa.